**Դավիթ Նիկոլայի Առուշանյան** (նոյեմբերի 25, 1989(1989-11-25), Երևան, Հայկական ԽՍՀ, ԽՍՀՄ - սեպտեմբերի 29, 2020(2020-09-29), Արեգասար, Մարտակերտի շրջան, Արցախ), հայ զինվորական, Արցախի Հանրապետության Պաշտպանության բանակի մայոր, Արցախի հերոս։

Կենսագրական տվյալներ
--------------------

Դավիթ Առուշանյանը ծնվել է 1989 թվականի նոյեմբերի 25-ին Խորհրդային Հայաստանի մայրաքաղաք Երևանում Նիկոլայ և Լիդիա Առուշանյանների ընտանիքում։

### Կրթություն

Դավիթ Առուշանյանը 1996-2006 թվականներին սովորել է Երևան քաղաքի Արտեմ Միկոյանի անվան թիվ 166 հիմնական դպրոցում։ 2006 թվականին ընդունվել է Հայաստանի Պաշտպանության նախարարության Վազգեն Սարգսյանի անվան ռազմական համալսարան, որն ավարտել է 2010 թվականին բարձր առաջադիմությամբ և Հայաստանի Զինված ուժերի լեյտենանտի կոչումով։

### Ընտանիք

Դավիթ Առուշանյանն ամուսնացած էր Լուսինե Թավադյանի հետ։ Կինը բնակվել է Շուշի քաղաքում, որտեղ էլ ծանոթացել են և ամուսնացել 2011 թվականին։ Ուներ 4 երեխա՝ 3 տղա (Ալեքս, Դանիել, Հայկ) և 1 աղջիկ (Լիդա)։

Ծառայությունը զինված ուժերում
-----------------------------

Դավիթ Առուշանյանը, 2010 թվականին լեյտենանտ զինվորական կոչումով ավարտելով Երևանի Վազգեն Սարգսյանի անվան ռազմական համալսարանը, ծառայության է ուղարկվում Արցախի Հանրապետության Ասկերանի շրջանի Իվանյան բնակավայրի մոտակայքում գտնվող տանկային զորամաս։

### Հայ-ադրբեջանական պատերազմ, 2020

Հիմնական հոդվածներ՝ Հայ-ադրբեջանական պատերազմ (2020) և Մատաղիսի գրավում
Դավիթ Առուշանյանը՝ պատերազմի օրերին։
Լինելով Արցախի Պաշտպանության բանակի սպա՝ Դավիթ Առուշանյանը անմիջականորեն մասնակից է եղել 2020 թվականի սեպտեմբերի 27-ի առավոտյան սկսված հայ-ադրբեջանական պատերազմին, պաշտպանել Արցախի Հանրապետության Մատաղիս-Թալիշ պաշտպանական բնագիծը։

Սեպտեմբերի 29-ին Արեգասար լեռան մոտ մայոր Դավիթ Առուշանյանը իր զինակիցների հետ մարտի մեջ է մտնում ընդդեմ Ադրբեջանի զինված ուժերի մեծաքանակ զորքի։ Հրամանատարությունից երկու անգամ ստանալով նահանջի հրաման՝ չի ենթարկվում և իր անձնակազմով ոչնչացնում է ադրբեջանական չորսից ավել զրահատեխնիկա ու պատճառում մեծ քանակությամբ կենդանի ուժի կորուստ։ Մարտի ընթացքում ադրբեջանական զինուժի կողմից խոցվում է մայոր Առուշանյանի հետևակի մարտական մեքենան, ինչի հետևանքով ինքն էլ վիրավորվում է։ Մայոր Առուշանյանը դուրս է գալիս իր խոցված զրահամեքենայից և մտնում հետևակի մեկ այլ մարտական մեքենա և մինչև զինամթերքի վերջանալը շարունակում սկսված անհավասար մարտը։ Այնուհետև Դավիթ Առուշանյանը մտնում է 3-րդ զրահամեքենան և շարունակում մարտական գործողությունները՝ իր զրահամեքենայով մխրճվելով ադրբեջանական զինուժի խորքը։ Մայոր Առուշանյանը զոհվում է իր վարած հետևակի մարտական մեքենայով ադրբեջանական զրահապատ մեքենայի մեջ մխրճվելով և այն պայթեցնելով։

Մայոր Դավիթ Առուշանյանի հետ միասին մարտնչում էին Հովիկ Ասատրյանը, Արեն Չոբանյանը։ Նրանց գործողությունների շնորհիվ ադրբեջանական զինված ուժերի մեծաթիվ ստորաբաժանումների առաջխաղացումը կանգնեցվում է։

#### Արցախի հերոս

Պատերազմի ընթացքում հայրենիքի պաշտպանության ու անվտանգության ապահովման գործում Արցախի Հանրապետությանը մատուցած բացառիկ ծառայությունների, ցուցաբերած քաջության ու անձնական արիության համար մայոր Դավիթ Առուշանյանին հետմահու շնորհվել է «Արցախի հերոս» բարձրագույն կոչում։

Գաղափարախոսություն
------------------

Դավիթ Առուշանյանը եղել է հայ զորավար Գարեգին Նժդեհի գաղափարախոսության կրողը։ Ըստ ընտանիքի անդամների՝ հաճախ էր մեջբերում Նժդեհի խոսքերը։ Կնոջ՝ Լուսինեյի պատմելով՝ Դավիթ Առուշանյանն այնքան հաճախ էր մեջբերումներ կատարում Նժդեհի գրած մտքերից, որ ինքն առօրյա զրույցների ընթացքում շփոթում էր արդյո՞ք այս անգամ Նժդեհին է ցիտում, թե՞ իր մտքերն են։ Ըստ Լիդա Առուշանյանի՝ Դավիթը հաճախ էր կրկնում Նժդեհի՝ «Ամեն ազգ իր տականքն ունի, բայց հայի տականքը ոչ մի ազգ չունի» արտահայտությունը։

Պարգևներ
--------

Դավիթ Առուշանյանը պարգևատրվել է «Արիություն», «Անբասիր ծառայութան համար» մեդալներով, իսկ հետմահու՝ «Մարտական խաչ» 2-րդ աստիճանի և Արցախի հերոսի կոչումով ու «Ոսկե արծիվ» շքանշաններով։

Ծանոթագրություններ
------------------

1. 1 2  «Դա­վիթ Առուշանյան. խոցել է հակառակորդի 4-ից ավել զրահա­տեխնիկա, վիրավոր վիճակում չի լքել մարտի դաշտը» հոդված Հայաստանի հանրային ռադիոյի կայքում, (արխիվացված 18.11.2021թ.):
2. 1 2 3 4 5 6 7 8 9 10  ««Ոսկե արծիվ» շքանշանակիր Դավիթ Առուշանյան» հոդված aparaj.am լրատվական կայքում, (արխիվացված 17.11.2021թ.):
3. ↑  ««Ինչի՞ Սոֆիի պապան կռվից եկել է, մեր պապան՝ չէ». մայոր Դավիթ Առուշանյանից տեղեկություն չկա 7 ամիս» հոդված hetq.am լրատվական կայքում, (արխիվացված 18.11.2021թ.):

|  |  |  |  |  |  |  |
| --- | --- | --- | --- | --- | --- | --- |
| 

| * դ
* ք
* խ
«Արցախի հերոս» բարձրագույն կոչում ստացած անձինք  |
| --- |
|  |
| Արցախի  ազգային  հերոսներ | Սամվել Բաբայան  • Վազգեն Սարգսյան  • Բեկոր Աշոտ  • Մոնթե Մելքոնյան  • Սեյրան Օհանյան  • Ռոբերտ Քոչարյան  • Քրիստափոր Իվանյան  • Մանվել Գրիգորյան  • Սամվել Կարապետյան  • Սերժ Սարգսյան  • Պետրոս Ղևոնդյան  • Մովսես Հակոբյան  • Վիտալի Բալասանյան  • Գեորգի Գասպարյան  • Յուրի Պողոսյան  • Վահագն Վարդևանյան  • Զորի Բալայան  • Արշավիր Ղարամյան  • Արկադի Ղուկասյան  • Արկադի Տեր-Թադևոսյան  • Պարգև արքեպիսկոպոս Մարտիրոսյան  • Շահեն Մեղրյան  • Ժաննա Գալստյան  • Արթուր Աղաբեկյան  • Ռոբերտ Աբաջյան  • Լեոնիդ Ազգալդյան  • Վլադիմիր Բալայան  • Կարեն Ջալավյան  • Էդգար Մարկոսյան  • Սերգեյ Շաքարյան  • Արմեն Կնյազյան  • Արմենակ Ուրֆանյան  • Արթուր Մկրտչյան  • Ադամ Սահակյան  • Դավիթ Գրիգորյան  • Յուրա Ալավերդյան  • Դավիթ Ղազարյան  • Ալեքսանդր Հարությունյան  • Մենուա Հովհաննիսյան  • Արարատ Մելքումյան  • Ջալալ Հարությունյան  • Ռուստամ Գասպարյան  • Կարեն Շաքարյան  • Հունան Հայրումյան  • Հակոբ Հարությունյան  • Իգոր Մուրադյան  • Վիգեն Շիրինյան  • Նարեկ Հովհաննիսյան  • Դավիթ Առուշանյան  • Սամվել Ղազարյան  • Ալեն Մարգարյան  • Արթուր Աղասյան  • Վարդան Ավետիսյան  • Արթուր Ալեքսանյան  • Սամվել Գևորգյան  • Ալբերտ Հովհաննիսյան |
|  |
| Պորտալ:Արցախ |

 |